钦定古今图书集成/方舆汇编/职方典/第1237卷 > 《十贤祠记》刘性
## 钦定古今图书集成/方舆汇编/职方典/第1237卷 > 《十贤祠记》刘性

大宋十先生祠在县学明伦堂东。元时县尹李文渊
创始，萧从周继成之，祀宋周敦颐、程颢、程颐、张载、邵
雍、司马光、朱熹、张栻、吕祖谦。元时许衡、邑人许元龄
献田一百亩，以供祀事。至正三年秋七月，余被旨召
赴史馆，就道有日，新宁县令萧从周以书来曰：“先贤
有祀于学校，尚矣。新宁邑庠十先生祠，则创始于今”，
所以明道统，示后学。求文以记之。余惟道之大原，出
于天统之相继千万古，如日月寒暑之递运，往者过、
来者续，无有时而穷也。由孔子而来至于今数千百
年，道统之传，有自来矣。在宋盛时，则有若周元公，不
由师传，默契道体；二程夫子受业其门，有以接乎孟
氏之传；张子“精思”之功，邵子“先天”之学，司马文正笃
学力行，皆秦汉所未有。学虽殊辙，道则同归。至乾道
淳熙，朱文公出，集群儒之大成，朝廷方将制作以垂
太平之功，则宋之诸贤垂光竹帛，千万世不可磨灭
者也。予何庸记哉？惟我国家有若文正许公，以《大学》
佐世祖皇帝，为万世无疆之基。日月所照，霜露所坠，
凡有知觉者，莫不尊所闻，行所知，文正之功不可诬，
而宋诸君子之道益大明矣。今祠像之设，学者瞻其
仪型，思十先生之风而兴起焉。反求诸己，致其力以
穷其极，固知君子之望在焉，而祠之所由设也。是祠
也，前令尹李文渊、教谕张董劝率儒人许元龄者，捐
己财而创之。迨今令尹萧文孙优加奖励，许子欣然
献田百亩，岁取租中统钞一百贯，入学以供祀事，仍
令男许钧充掌祀事，自行出纳，其规矩可谓宏远矣。
萧尹，南台御史方涯先生之子；张宇淑，南轩先生之
六世孙也。其善政善教皆守家法云。